หมอยง ชี้จากฐานข้อมูล GISAID  พบแนวโน้มสายพันธุ์อินเดีย น่าห่วงแพร่กระจายเร็วมีโอกาสจะแซงสายพันธุ์อื่น
นายแพทย์ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก ภาควิชากุมารเวชศาสตร์ จุฬาลงกรณ์มหาวิทยาลัย โพสข้อความผ่านเฟสบุ๊กส่วนตัว ถึงข้อมูลเรื่องสายพันธุ์เชื้อโควิด-19 ว่า สายพันธุ์ที่เฝ้าระวัง และให้ความสำคัญสำหรับประเทศไทย มีสายพันธุ์อังกฤษ อินเดีย และอัฟริกาใต้ ซึ่งตรวจพบในประเทศไทยแล้วทั้ง 3 สายพันธุ์ เมื่อดูทิศทางของ 3 สายพันธุ์จะเห็นว่า สายพันธุ์อัฟริกาใต้ เกิดก่อนตั้งแต่เดือนกรกฎาคมปีที่แล้ว แต่ด้วยการแพร่กระจายช้ากว่า สู้สายพันธุ์อินเดีย และสายันธุ์อังกฤษไม่ได้ โดยสายพันธุ์อังกฤษเริ่มมีรายงานเดือนตุลาคม และเพิ่มขึ้นเร็วมาก แซงสายพันธุ์อัฟริกาใต้ สายพันธุ์อินเดีย พบครั้งแรกปลายปี แต่ด้วยการแพร่กระจายง่ายและเร็ว มีแนวโน้มจะพบกระจายเป็นวงกว้าง และจะแทนที่สายพันธุ์อังกฤษ และอัฟริกาใต้แน่นอน ตามข้อมูลจำนวนสายพันธุ์ที่ตรวจและมีการบันทึกในฐานข้อมูล GISAID  จะเห็นแนวโน้มมีสายพันธุ์อินเดียมาแรง มีโอกาสที่จะแซงสายพันธุ์อื่น ทั้งนี้ สายพันธุ์อินเดีย และอังกฤษ แพร่กระจายง่าย จะพบการระบาดเป็นวงกว้างได้ง่าย ตรงข้ามสายพันธุ์อักฟริกาใต้ การแพร่กระจายได้น้อยกว่า ก็จะมีโอกาสแพร่กระจายโรคได้ช้ากว่า